
Cinema: ficció o realitat tindrà lloc el proper divendres, 19 de febrer, a les 19.30 h
Jaume Roures i Andreu Mayayo conversaran sobre cinema al Museu de la Vida Rural 
 El col·loqui serà moderat pel periodista i escriptor Jordi Llavina
El proper divendres, 19 de febrer, a les 19.30 h, el Museu de la Vida Rural de l’Espluga de Francolí (Conca de Barberà) organitza una xerrada sobre cinema. Els protagonistes del col·loqui seran Jaume Roures, fundador de la productora Mediapro, i Andreu Mayayo, catedràtic d’Història Contemporània de la Universitat de Barcelona. L’acte serà presentat pel poeta i escriptor Jordi Llavina. 
La xerrada, sota el lema Cinema: ficció o realitat, versarà sobre la possibilitat de fer produccions de qualitat, amb base històrica, i que siguin comercialment rendibles. A l’hora d’afrontar una pel·lícula basada en la història els productors poden optar per vàries possibilitats. En un extrem hi tindríem un documental, estricte i rigorós, però sense concessions a l’amenitat, i en l’altre hi trobaríem les produccions en què l’espectacularitat i la ficció passen per sobre de la veracitat. El dilema sobre el que debatran els convidats és si es pot arribar a crear un producte cinematogràfic que reuneixi les dues qualitats: amenitat i rigor històric. Fins a quin punt es pot imbricar una trama de ficció dins un context i una realitat històrica sense que se’n ressenteixin ni la veracitat ni l’atractiu? 

Jaume Roures, fundador de Mediapro, té llarga experiència al món de la comunicació. Entre d’altres, va ser un dels responsables del naixement i creixement de Televisió de Catalunya. Des de Mediapro s’han produït pel·lícules amb base històrica, com Salvador, dirigida per Manuel Huerga i basada en el cas de Salvador Puig Antich, o la de propera producció Las madres de Elna, del mateix director, basada en la història de la infermera Elizabeth Eidenbenz, que va aconseguir que 597 dones del camp de concentració d’Argelès-Sur-Mer poguessin donar a llum en una maternitat suïssa.    

Andreu Mayayo i Artal és catedràtic d’Història Contemporània de la Universitat de Barcelona. Nascut a Montblanc, Conca de Barberà, l’any 1959 i gran coneixedor del món del cinema, ha dedicat la major part de la seva recerca professional al món rural, als moviments socials i a la transició política. Va ser alcalde de Montblanc i és, actualment, vicedirector del Centre d’Estudis Històrics Internacionals de la Universitat de Barcelona (CEHI).
www.museuvidarural.cat
RECORDEU

Col·loqui Cinema: ficció o realitat, amb Jaume Roures i Andreu Mayayo, al MVR

Dia: divendres, 19 de febrer
Hora: 19.30 h
Lloc: Sala d’Actes del Museu de la Vida Rural (Carrer Canós 16, l’Espluga de Francolí)

Barcelona, 17 de febrer de 2010 

